ROZHODNUTIE KOMISIE
z 3. mája 2005
o schéme pomoci „Podnikových kapitálových fondov“, ktorú plánuje zaviesť Spojené kráľovstvo
[oznámené pod číslom K(2005) 1144]
(Iba znenie v anglickom jazyku je autentické)
(Text s významom pre EHP)
(2006/250/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na jej článok 88 ods. 2 pododsek 1,
so zreteľom na Dohodu o Európskom hospodárskom priestore, najmä na jej článok 62 ods. 1 písm. a),
po výzve zainteresovaných strán, aby predložili pripomienky podľa týchto ustanovení (1), a so zreteľom na tieto pripomienky,
keďže:
I. POSTUP
1.
Listom z 25. novembra 2003, ktorý bol zaevidovaný v Komisii 26. novembra 2003, orgány Spojeného kráľovstva oznámili Komisii podľa článku 88 ods. 3 Zmluvy o ES uvedené opatrenie.
2.
Listom D/58191 z 19. decembra 2003 Komisia požiadala o ďalšie informácie týkajúce sa oznámeného opatrenia.
3.
Listom z 30. januára 2004, ktorý bol zaevidovaný v Komisii 3. februára 2004, a listom z 19. marca 2004, ktorý bol zaevidovaný v Komisii 25. marca 2004, poskytli orgány Spojeného kráľovstva požadované informácie.
4.
Listom zo 7. mája 2004 Komisia upovedomila Spojené kráľovstvo o svojom rozhodnutí začať postup ustanovený v článku 88 ods. 2 Zmluvy o ES v súvislosti s uvedeným opatrením.
5.
Rozhodnutie Komisie začať postup bolo uverejnené v Úradnom vestníku Európskej únie (2). Komisia vyzvala zainteresované strany, aby predložili pripomienky.
6.
Listom z 11. júna 2004, ktorý bol zaevidovaný v Komisii 16. júna 2004, poskytlo Spojené kráľovstvo odpoveď na rozhodnutie Komisie začať postup.
7.
Komisia prijala postrehy od 20 zainteresovaných strán:
a)
listom z 20. septembra 2004, ktorý bol zaevidovaný v Komisii 23. septembra 2004,
b)
listom z 9. septembra 2004, ktorý bol zaevidovaný v Komisii 28. septembra 2004,
c)
listom z 22. septembra 2004, ktorý bol zaevidovaný v Komisii 29. septembra 2004,
d)
listom z 1. októbra 2004, ktorý bol zaevidovaný v Komisii 4. októbra 2004,
e)
listom zo 6. októbra 2004, ktorý bol zaevidovaný v Komisii v ten istý deň,
f)
listom zo 6. októbra 2004, ktorý bol zaevidovaný v Komisii v ten istý deň,
g)
listom zo 7. októbra 2004, ktorý bol zaevidovaný v Komisii v ten istý deň,
h)
listom zo 6. októbra 2004, ktorý bol zaevidovaný v Komisii 7. októbra 2004,
i)
listom zo 7. októbra 2004, ktorý bol zaevidovaný v Komisii v ten istý deň,
j)
listom z 8. októbra 2004, ktorý bol zaevidovaný v Komisii v ten istý deň,
k)
listom z 8. októbra 2004, ktorý bol zaevidovaný v Komisii v ten istý deň,
l)
listom z 8. októbra 2004, ktorý bol zaevidovaný v Komisii v ten istý deň,
m)
listom z 8. októbra 2004, ktorý bol zaevidovaný v Komisii v ten istý deň,
n)
listom z 8. októbra 2004, ktorý bol zaevidovaný v Komisii v ten istý deň,
o)
listom z 8. októbra 2004, ktorý bol zaevidovaný v Komisii 11. októbra 2004,
p)
listom zo 6. októbra 2004, ktorý bol zaevidovaný v Komisii 11. októbra 2004,
q)
listom z 8. októbra 2004, ktorý bol zaevidovaný v Komisii 11. októbra 2004,
r)
listom z 8. októbra 2004, ktorý bol zaevidovaný v Komisii 11. októbra 2004,
s)
listom zo 7. októbra 2004, ktorý bol zaevidovaný v Komisii 11. októbra 2004,
t)
listom z 8. októbra 2004, ktorý bol zaevidovaný v Komisii 12. októbra 2004.
8.
Listom D/57629 z 25. októbra 2004 Komisia postúpila tieto postrehy Spojenému kráľovstvu, aby mu dala možnosť reagovať na ne.
9.
Stanovisko Spojeného kráľovstva v reakcii na pripomienky tretích strán Komisia prijala listom z 23. novembra 2004, ktorý bol zaevidovaný v Komisii 24. novembra 2004.
II. PODROBNÝ OPIS OPATRENIA
II.1. Cieľ opatrenia
10.
Cieľom opatrenia je zvýšiť sumu financovania vlastným kapitálom pre malé a stredné podniky (MSP) v Spojenom kráľovstve, ktoré sa snažia získať vlastný kapitál v rozpätí 250 000 GBP (357 000 EUR) až 2 milióny GBP (2,9 milióna EUR).
11.
Opatrenie poskytne kapitálové prostriedky licencovaným podnikovým kapitálovým fondom (PKF) (Enterprise Capital Funds). Každý PKF musí splatiť poskytnutý kapitál, úroky z tohto kapitálu, ako i podiel na zisku.
12.
PKF musia poskytnutý kapitál investovať do MSP prostredníctvom nástrojov vlastného kapitálu alebo kvázi vlastného kapitálu.
II.2. Opis opatrenia
13.
Právnym základom schémy pomoci je oddiel 8 „Zákona o priemyselnej rozvojovej pomoci z roku 1982“ (Industrial Development Assistance Act).
14.
Keďže PKF musia poskytnutý kapitál splatiť, opatrenie v strednodobom časovom horizonte dosiahne samofinancovanie.
15.
Pokiaľ ide o financovanie počiatočnej fázy schémy, Spojené kráľovstvo poskytlo 44 miliónov GBP (63,8 milióna EUR) na krytie hotovostného toku nákladov počiatočnej fázy.
16.
Spojené kráľovstvo žiada o schválenie na obdobie 10 rokov.
17.
Zákonnú zodpovednosť za opatrenie bude mať ministerstvo obchodu a priemyslu (MOP) (Department of Trade and Industry) prostredníctvom vlastnej výkonnej agentúry pre služby malého podnikania (SMP) (Small Business Service).
18.
SMP bude dohliadať na uplatňovanie statusu PKF.
19.
SMP bude monitorovať prebiehajúce investície uskutočňované PKF bez priamej kontroly nad jednotlivými investičnými rozhodnutiami PKF.
20.
SMP bude tiež zabezpečovať, aby každý PKF plnil svoj podnikateľský plán a dodržiaval podmienky svojej úspešnej ponuky.
21.
Schéma je zameraná výlučne na nekótované malé a stredné podniky (3) v Spojenom kráľovstve.
22.
Z investovania sú vylúčené podniky v ťažkostiach v zmysle definície v usmerneniach Spoločenstva o štátnej pomoci na záchranu a reštrukturalizáciu firiem v ťažkostiach (4).
23.
PKF nebudú investovať do citlivých sektorov podľa obmedzení štátnej pomoci alebo do sektorov, na ktoré sa nevzťahuje oznámenie Komisie o štátnej pomoci a rizikovom kapitále (5). Sektory s nízkou mierou rizika, vrátane realitných, pozemkových, finančných a investičných spoločností alebo leasingových spoločností finančného typu, nemajú nárok na investície v rámci tejto schémy.
24.
PKF rovnako nesmú investovať do iných PKF.
25.
PKF investujú do prijímajúcich MSP kapitál v rozpätí 250 000 GBP (357 000 EUR) až 2 milióny GBP (2,9 milióna EUR) na jedno investičné kolo.
26.
Dodatočné investície do MSP presahujúce hranicu 2 miliónov GBP (2,9 milióna EUR) nie sú povolené v prípade, ak PKF investuje za menej výhodných podmienok ako iní komerční investori.
27.
Následné investície sú povolené iba v prípade, ak celkové financovanie vlastného kapitálu, ktoré prijímajúci MSP dostane od PKF alebo od iných investorov vlastného kapitálu, nepresiahne hranicu 2 miliónov GBP (2,9 milióna EUR).
28.
Vo výnimočných prípadoch po uplynutí aspoň 6 mesiacov od počiatočnej investície PKF do prijímajúceho MSP sú povolené následné investície presahujúce hranicu 2 miliónov GBP (2,9 milióna EUR) v prípade, ak je to potrebné s cieľom predísť zriedeniu. Tieto investície podliehajú hornej hranici 10 percent upísaného kapitálu príslušného PKF, ktoré je možné investovať do jedného prijímajúceho MSP.
II.3. Mechanizmus opatrenia
29.
Podnikové kapitálové fondy zriadené v rámci opatrenia budú zlučovať súkromné a verejné peňažné prostriedky na účely investovania do MSP.
30.
Fond v procese udelenia licencie získa status PKF, na základe ktorého je oprávnený dostať verejný kapitál pri úrokovej miere zodpovedajúcej alebo blížiacej sa úrokovej miere desaťročných štátnych dlhopisov.
31.
Poskytnutie verejného kapitálu licencovaným podnikovým kapitálovým fondom bude obmedzené najviac na dvojnásobok súkromného kapitálu, ktorý fond nahromadí.
32.
Podnikové kapitálové fondy musia splatiť poskytnutý kapitál, úroky z tohto kapitálu, ako i podiel na zisku spadajúci na verejný príspevok. Tým sa zabezpečí, že schéma dosiahne v strednodobom časovom horizonte samofinancovanie.
33.
Presná výška verejného kapitálu, podielu na zisku a priority splácania sa stanovia v procese predkladania konkurenčných ponúk s cieľom zabezpečiť minimalizovanie verejnej podpory.
34.
Otvorené pozvánky na podanie žiadosti prostredníctvom uverejnenia schémy v Úradnom vestníku Európskej únie a v príslušnej obchodnej tlači zabezpečia, aby výška verejnej podpory neprekročila minimum potrebné na dosiahnutie zamýšľaných cieľov.
35.
Pri podávaní žiadosti o status PKF budú musieť potenciálne fondy uviesť požadovanú výšku verejného kapitálu (do výšky hornej hranice dvojnásobku súkromného kapitálu), rozdelenie podielu na zisku medzi verejných a súkromných investorov, ako aj prioritizáciu splátok:
a)
úrokov z verejného kapitálu,
b)
verejného kapitálu,
c)
súkromného kapitálu,
d)
podielu na zisku.
36.
Potenciálni prevádzkovatelia PKF predložia dôkladný podnikateľský plán, ktorý bude obsahovať:
a)
navrhovaný manažérsky tím, skúsenosti jeho členov, ako i dôkazy potvrdzujúce schopnosti a znalosti potrebné na efektívne riadenie PKF,
b)
výšku súkromného kapitálu, ktorý fond zamýšľa nahromadiť, a zamýšľané zdroje kapitálu,
c)
dôkazy potvrdzujúce záujem investorov o navrhovaný podnikateľský plán PKF,
d)
navrhovanú investičnú stratégiu PKF, vrátane pomeru prostriedkov, ktoré fond zamýšľa investovať do vznikajúcich alebo novo vzniknutých podnikov,
e)
splátkové dohody, vrátane rozpisu splátok poskytnutého kapitálu, úrokov z tohto kapitálu a rozdelenia zisku, ako aj podiel verejného kapitálu na zisku.
37.
Od PKF sa vyžaduje, aby dodržiavali usmernenia o účtovných štandardoch, ktoré vydalo združenie British Venture Capital Association) (BVCA).
38.
Ponuky, pri ktorých je verejný kapitál vystavený väčšiemu riziku ako súkromný kapitál, sa nebudú akceptovať.
39.
Súkromní investori do PKF však môžu byť vystavení väčšiemu riziku poklesu ako verejní investori, čím sa odstráni možnosť morálneho hazardu pri ovplyvňovaní rozhodnutí prevádzkovateľov PKF a zabezpečí sa najlepšia komerčná prax pri činnosti a rozhodovaní PKF.
40.
Keď PKF zabezpečí upísanie dohodnutej úrovne súkromného kapitálu, bude oprávnený čerpať verejný kapitál.
41.
Každý PKF bude môcť slobodne čerpať toľko verejného kapitálu, koľko bude chcieť, pri dodržaní celkového obmedzenia stanoveného maximálnym pomerom verejného kapitálu voči súkromnému kapitálu dohodnutým pri schválení PKF.
42.
Maximálny nárok na verejný kapitál sa v každom okamihu stanovuje uplatnením tohto pomeru na výšku súkromného kapitálu, ktorý už fond nahromadil.
43.
V prípade všetkých PKF bude platiť maximálny pomer verejného kapitálu k súkromnému kapitálu 2:1 (ohraničenie verejného kapitálu na úrovni dvojnásobku súkromného kapitálu).
III. DÔVODY ZAČATIA POSTUPU
44.
Oznámenie Komisie o štátnej pomoci a rizikovom kapitále (6) (ďalej len „oznámenie“) uznáva úlohu verejného financovania nástrojov rizikového kapitálu, len pokiaľ ide o riešenie identifikovateľných zlyhaní trhu.
45.
V oznámení sa uvádza, že špecifické faktory s negatívnym vplyvom na prístup MSP ku kapitálu, ako napr. nedokonalá alebo asymetrická informovanosť alebo vysoké transakčné náklady, môžu spôsobiť vznik zlyhania trhu, ktoré opodstatňuje štátnu pomoc.
46.
V oznámení sa ďalej uvádza, že v Spoločenstve neexistujú všeobecné zlyhania trhu rizikového kapitálu, ale skôr ide o medzery na trhu v prípade niektorých typov investícií v určitých štádiách životného cyklu podnikov, ako aj o konkrétne ťažkosti v regiónoch kvalifikovaných na pomoc podľa článku 87 ods. 3 písm. a) a c) Zmluvy o ES („oblasti kvalifikované na pomoc“).
47.
V oznámení sa ďalej vysvetľuje, že Komisia vo všeobecnosti bude požadovať predloženie dôkazov o existencii zlyhania trhu predtým, ako schváli opatrenia rizikového kapitálu.
48.
Komisia však môže byť ochotná uznať existenciu zlyhania trhu bez ďalšieho predloženia dôkazov v prípadoch, kde každá tranža financií pre podnik z opatrení rizikového kapitálu, ktoré sú plne alebo čiastočne financované zo štátnej pomoci, bude obsahovať najviac 500 000 EUR v oblastiach, ktoré nie sú kvalifikované na pomoc, 750 000 EUR v oblastiach spadajúcich pod článok 87 ods. 3 písm. c), alebo 1 milión EUR v oblastiach spadajúcich pod článok 87 ods. 3 písm. a).
49.
Z toho vyplýva, že v prípadoch, kde dochádza k prekročeniu uvedených tranží, bude Komisia požadovať preukázanie existencie zlyhania trhu opodstatňujúceho navrhované opatrenie rizikového kapitálu skôr, ako posúdi zlučiteľnosť opatrenia v súlade s pozitívnymi a negatívnymi kritériami uvedenými v bode VIII.3 oznámenia.
50.
Schéma Podnikových kapitálových fondov, ktorý navrhuje Spojené kráľovstvo, predpokladá investície rizikového kapitálu v rozpätí 250 000 GBP (357 000 EUR) až 2 milióny GBP (2,9 milióna EUR) pripadajúcich na investičnú tranžu pre MSP v Spojenom kráľovstve.
51.
Podľa „Mapy regionálnej pomoci 2000 - 2006“ pre Spojené kráľovstvo pozostáva Spojené kráľovstvo z regiónov, ktoré sa v súčasnosti klasifikujú ako oblasti kvalifikované na pomoc podľa článku 87 ods. 3 písm. a) Zmluvy o ES, ako oblasti kvalifikované na pomoc podľa článku 87 ods. 3 písm. c) tejto Zmluvy, ako aj ako oblasti, ktoré nie sú kvalifikované na pomoc (7).
52.
V súlade s bodom VI.5 oznámenia by Komisia bola ochotná uznať existenciu zlyhania trhu bez predloženia ďalších dôkazov v prípade, keby sa financovanie rizikovým kapitálom pre MSP v Spojenom kráľovstve, ktoré je plne alebo čiastočne financované zo štátnej pomoci, obmedzovalo najviac na výšku 1 milióna EUR v prípade oblastí kvalifikovaných na pomoc podľa článku 87 ods. 3 písm. a) Zmluvy o ES, 750 000 EUR v prípade oblastí kvalifikovaných na pomoc podľa článku 87 ods. 3 (c) Zmluvy o ES a 500 000 EUR v prípade oblastí, ktoré nie sú kvalifikované na pomoc.
53.
Podľa oznámenia by pre investície rizikového kapitálu navrhované v rámci schémy Podnikových kapitálových fondov presahujúce uvedené prahy bolo potrebné, aby Spojené kráľovstvo predložilo dôkazy o existencii zlyhania trhu.
54.
S cieľom preukázať existenciu zlyhania trhu predložilo Spojené kráľovstvo dve štúdie (8), ktoré konštatujú, že v poskytovaní rizikového kapitálu pre MSP v Spojenom kráľovstve existuje medzera na trhu pre investície v rozpätí 250 000 GBP (357 000 EUR) až 2 milióny GBP (2,9 milióna EUR), a to z týchto dôvodov:
a)
Nedostatok v poskytovaní rastového financovania typu vlastného kapitálu v Spojenom kráľovstve, ktorý pretrváva od roku 1999, o ktorom svedčí najnovší prieskum Spojeného kráľovstva z roku 2003:
i)
Hoci prístup k financovaniu, najmä k dlhovému financovaniu, sa pre väčšinu podnikov v Spojenom kráľovstve zlepšil, malé podniky s potenciálom vysokého rastu majú stále problémy prilákať vlastný kapitál. Často sa ocitnú na rozhraní medzi schopnosťou individuálnych podnikových mecenášov poskytnúť dostatočnú finančnú podporu a ochotou formálnych poskytovateľov rizikového kapitálu vynaložiť relatívne vyššie náklady spojené s investovaním do MSP.
ii)
Vyššia úroveň dopytu po financovaní typu vlastného kapitálu, ako ktorú v súčasnosti uspokojujú výlučne profesionálni investori. Ak by sa zvýšila ponuka financovania vlastným kapitálom, najmä v oblasti, v ktorej existuje kapitálová medzera, zvýšilo by sa povedomie o vlastnom kapitále vo všeobecnosti a podniky by boli ochotnejšie využívať externé zdroje ako mechanizmy rastového financovania.
b)
Kvalitatívne dôkazy existencie nedostatkov pri financovaní malých podnikov a podnikov s vysokým rastom. Táto kapitálová medzera má najsilnejší vplyv na podniky, ktorých cieľom je prilákať počiatočné investície spadajúce do rozpätia približne 250 000 GBP až 2 milióny (357 000 EUR až 2,9 milióna EUR):
i)
V hospodárstve Spojeného kráľovstva dochádza k pomerovaniu kapitálu, ktoré vplýva najmä na MSP, ktoré sa snažia získať nízke sumy externých finančných prostriedkov pre ranné štádium, rast podniku a rozvoj. Dostupnosť externého financovania, najmä zdrojov vlastného kapitálu od profesionálnych investorov, je obzvlášť problematická v prípade investícií v rozpätí 1,5 milióna GBP až 2 milióny GBP (2,17 milióna EUR až 2,9 milióna EUR).
ii)
Väčšina profesionálnych poskytovateľov vlastného kapitálu v Spojenom kráľovstve nemá záujem o investície menšie ako 3 milióny GBP (4,35 milióna EUR). Kým menšie tranže peňažných prostriedkov od neformálnych investorov/podnikových mecenášov a z vládnych/súkromných schém, ako napr. regionálne podnikové kapitálové fondy, pomáhajú riešiť problémy so získavaním zdrojov financovania do 500 000 GBP (725 000 EUR), v Spojenom kráľovstve zatiaľ neexistuje systém, ktorý by umožňoval poskytovanie „vrstveného“ alebo „stupňovaného“ financovania atraktívnym podnikom, ktoré však majú obmedzený kapitál.
iii)
Dôkazy tiež poukazujú na medzeru, ktorá časom rastie, pričom tento rast spôsobuje čiastočne úspech, ktorý odvetvie súkromného vlastného kapitálu dosahuje prechodom na investície väčších objemov. Podľa prognózy sa táto medzera bude naďalej zväčšovať, keďže otázky spojené s fixnými nákladmi budú viesť profesionálne firmy rizikového kapitálu k zvyšovaniu veľkosti ako fondov tak i minimálnej prijateľnej výšky investícií.
55.
Listom zo 7. mája 2004 Komisia upovedomila Spojené kráľovstvo o svojom rozhodnutí začať v súvislosti so schémou Podnikových kapitálových fondov postup ustanovený v článku 88 ods. 2 Zmluvy o ES.
56.
Vo svojom liste Komisia uviedla, že má pochybnosti o tom, či argumenty predložené Spojeným kráľovstvom s cieľom preukázať existenciu zlyhania trhu dostatočne opodstatňujú poskytovanie investičných tranží rizikového kapitálu, ktoré značne presahujú maximálne sumy predpokladané v oznámení.
57.
Komisia ďalej vysvetlila, že považuje za potrebnú hlbšiu analýzu tejto problematiky. Takáto analýza bude musieť obsahovať postrehy zainteresovaných strán. Až po posúdení pripomienok tretích strán bude Komisia môcť rozhodnúť, či opatrenie navrhované Spojeným kráľovstvom má vplyv na podmienky obchodovania do takej miery, ktorá je v rozpore so spoločným záujmom.
IV. PRIPOMIENKY ZAINTERESOVANÝCH STRÁN
58.
V reakcii na uverejnenie rozhodnutia Komisie začať formálny postup v Úradnom vestníku Európskej únie Komisia dostala postrehy od týchto zainteresovaných strán:
-
Nelfunding
-
England’s Regional Development Agencies
-
Confederation of British Industry
-
Nederlandse Vereniging van Participatiemaatschappijen
-
VNO-NCW
-
Cavendish Asset Management
-
The University of Warwick
-
Stonesfield Capital Ltd.
-
YFM Group
-
Close Venture Management Ltd.
-
Bundesministerium der Finanzen Deutschland
-
Enterprise Corporate Finance Ltd.
-
The Institute of Chartered Accountants in England & Wales
-
Pénzügyminisztérium
-
Interregnum
-
Permanente Vertegenwoordiging van het Koninkrijk der Nederlanden
-
3i Group plc
-
Northwest Development Agency
-
One NorthEast
-
Lietuvos Respublikos Ukio Ministerija
59.
Všetky pripomienky boli kladné a podčiarkovali dôležitosť opatrenia, ako aj náležitosť navrhovanej maximálnej výšky investícií.
60.
Argumenty predložené uvedenými zainteresovanými stranami je možné klasifikovať a zhrnúť takto.
61.
Nemecko vo svojich pripomienkach k začatiu formálneho postupu vyšetrovania zdôraznilo tieto skutočnosti:
a)
Podľa odborných prieskumov uskutočnených v Nemecku na trhu existuje medzera v poskytovaní rizikového kapitálu a financovania súkromným vlastným kapitálom pre malé a stredné podniky v rozpätí do 5 miliónov EUR.
b)
Vo všeobecnosti je zložité preukázať existenciu zlyhania trhu tak, ako to ustanovuje oznámenie, a je potrebné, aby Komisia zostavila jasné kritériá s cieľom podporiť členské štáty pri posudzovaní trhových medzier v osobitných oblastiach.
62.
Holandsko vo svojich pripomienkach k začatiu formálneho postupu vyšetrovania zdôraznilo tieto dôkazy:
a)
Problém na trhu rizikového kapitálu vzniká najmä v spodnej časti kapitálového trhu. Holandsko zaznamenalo existenciu medzery medzi ponukou a dopytom vo financovaní začínajúcich hight-tech podnikov v rozpätí 100 000 EUR až 2,5 milióna EUR na kolo financovania.
b)
Prahy stanovené v oznámení sú založené na trhových poznatkoch spred roka 2001, kedy v polčase rozmachu odvetvia informačných a komunikačných technológií mali podniky v počiatočnom a rannom štádiu dostatok súkromného vlastného kapitálu na investície. Trh rizikového kapitálu sa vyvíja rýchlym tempom a kapitálová medzera sa rozširuje čoraz ďalej za prahy stanovené v oznámení. Fondy rizikového kapitálu sa orientujú na investície väčších objemov a do už etablovaných podnikov.
63.
Maďarsko vo svojich pripomienkach k začatiu formálneho postupu vyšetrovania zdôraznilo tieto skutočnosti:
a)
Model PKF navrhovaný Spojeným kráľovstvom si zaslúži uváženie uplatnenia aj v Maďarsku.
b)
Maďarsko v roku 2003 zaznamenalo na trhu prechod k investíciám väčších objemov, kým investície do 2,5 milióna EUR tvorili 14 % celkových súkromných investícií v Maďarsku, investície nad 5 miliónov EUR predstavovali zvyšných 86 % súkromných investícií. V rozpätí 2,5 milióna EUR až 5 miliónov EUR sa neuskutočnili takmer žiadne investície.
c)
Neprimerane prísny výklad už i tak tesných prahov obsiahnutých v oznámení by mohol zabrániť verejnému postupu s cieľom podporiť vyplnenie uvedenej dôležitej kapitálovej medzery, a tým zablokovať rastový potenciál MSP.
d)
Komisia by miesto stanovenia pevných maximálnych prahov mala vytvoriť systém kontroly, ktorý by jej umožnil dohliadať na vývoj trhov v závislosti od relatívnej úrovne rozvoja členských štátov a ich kapitálových trhov.
64.
Litva vo svojich pripomienkach k začatiu formálneho postupu vyšetrovania zdôraznila tieto skúsenosti:
a)
Investície súkromného vlastného kapitálu sa sústreďujú skôr na rozsiahle fondy a investície do relatívne etablovaných väčších podnikov, kým investície do menších, nových podnikov sú v pomere nižšie.
b)
Schéma PKF by mohol byť dôležitou súčasťou stratégie na odstránenie prekážok úspešného podnikania, a preto je v súlade s cieľmi Spoločenstva v oblasti podnikania a inovácií.
65.
Konfederácia britského priemyslu (Confederation of British Industry) (KBP) v plnej miere podporuje návrh Spojeného kráľovstva zriadiť PKF. KBP identifikovala trhovú medzeru siahajúcu od 250 000 GBP (357 000 EUR) do 3 miliónov GBP (4,3 milióna EUR). Preto sa domnieva, že PKF riešia jasne definovanú trhovú medzeru vo financovaní rastových spoločností.
66.
Nederlandse Vereniging van Participatiemaatschappijen (NVP) uvádza, že v spodnej časti trhu do 2,5 milióna EUR jednoznačne existuje medzera vlastného kapitálu. Hoci sa táto medzera môže v jednotlivých členských štátoch líšiť, tieto rozdiely nie sú podstatné.
67.
Konfederácia holandského priemyslu a zamestnávateľov VNO-NCW podporuje postrehy KBP a NVP, najmä pokiaľ ide o veľkosť medzery vlastného kapitálu.
68.
Inštitút autorizovaných účtovníkov v Anglicku a Walese (Institute of Chartered Accountants in England and Wales) sa domnieva, že by mohla existovať medzera vlastného kapitálu vo výške do 5 miliónov GBP (7 miliónov EUR), a to z týchto dôvodov:
a)
Väčšina profesionálnych poskytovateľov súkromného vlastného kapitálu nemá záujem o uskutočnenie investícií menších ako 3 milióny GBP (4,3 milióna EUR).
b)
Skúsenosti naznačujú, že len niekoľko spoločností rizikového kapitálu v Spojenom kráľovstve aktívne investuje do podnikov vo výške 2 milióny GBP (2,9 milióna EUR) alebo menej. Preto počet malých spoločností, ktoré dostanú investície vo výške asi 2 milióny GBP (2,9 milióna EUR) z týchto zdrojov, je v každom období po sebe nasledujúcich dvanástich mesiacov veľmi obmedzený. Iné spoločnosti možno majú záujem o tento finančný objem, avšak buď ako súčasť oveľa väčšieho kola presahujúceho 2 milióny GBP (2,9 milióna EUR) alebo ak sa zúčastňujú financovania management buy outu (MBO) alebo zmeny vlastníka spoločnosti a nie organického rozvoja spoločnosti.
c)
Profesionálne spoločnosti rizikového kapitálu v Spojenom kráľovstve vytvorili aktívne odvetvie súkromného vlastného kapitálu malého a stredného rozsahu, ktorého hlavným zameraním je či už nadobúdanie veľkých podielov v značne ziskových podnikoch a v podnikoch veľkých rozmerov alebo kontroly nad nimi. Zdá sa, že v priebehu posledných 5 až 6 rokov sa počet podnikových kapitálových spoločností, ktorých cieľom je investovať finančné prostriedky do príslušného počtu menších spoločností so špecifickým rozpätím do 2 miliónov GBP (2,9 milióna EUR), znížil.
Inštitút sa domnieva, že navrhovaná schéma PKF poskytne cenný zdroj financovania pre podniky, ktoré sa snažia získať relatívne skromnú výšku vlastného kapitálu, a bude stimulovať iných investorov k tomu, aby sa zúčastňovali na investíciách menších súm v prípade, ak môžu nasledovať fond zameraný na tento sektor na rozdiel od oportunistického občasného investovania.
69.
Agentúry pre regionálny rozvoj v Anglicku uvádzajú, že nedávna štúdia Advantage West Midlands RDA ukazuje, že prekážka v prístupe k rastovému financovaniu je najakútnejšia pre podniky, ktoré sa snažia získať zdroje v rozpätí 250 000 GBP (357 000 EUR) až 2 milióny GBP (2,9 milióna EUR), čo preukazujú tieto skutočnosti:
a)
Podľa štúdie sa medzera vlastného kapitálu od rokoch 1999/2000 zväčšovala, keď sa formálny rizikový kapitál presunul smerom k investíciám väčších objemov vo výške 2 - 3 milióny GBP (2,9 - 4,2 milióna EUR).
b)
V spodnej časti trhu rizikového kapitálu v Spojenom kráľovstve existuje niekoľko intervencií, ktoré úspešne poskytujú nízke sumy rastového kapitálu MSP. Aktuálne štúdie však naznačujú, že existuje značný počet podnikov, ktoré požadujú sumy presahujúce hranicu 250 000 GBP (357 000 EUR).
70.
Northwest Regional Development Agency uviedla tieto postrehy:
a)
Finančné potreby investičných spoločností, ktoré sa snažia získať následné financovanie v rozpätí 750 000 EUR až 2,9 milióna EUR, nie sú schopné prilákať záujem bežného rizikového kapitálu.
b)
V odvetví rizikového kapitálu v Spojenom kráľovstve došlo k presunu minimálneho prahu investície smerom k 5 miliónom GBP (7 miliónov EUR).
c)
Skutočná medzera vlastného kapitálu v Spojenom kráľovstve zrejme predstavuje 3 milióny GBP (5,2 milióna EUR) až 5 miliónov GBP (7 miliónov EUR).
d)
Ak Komisia uzná existenciu zlyhania trhu do 2 miliónov GBP (2,9 milióna EUR), bude to znamenať významný a kľúčový rozdiel v stimulácii podnikov s vysokým rastovým potenciálom v Spojenom kráľovstve.
71.
Univerzita Warwick sa po osobných rozhovoroch s odborníkmi na transfer technológií z viac ako 50 univerzít v Spojenom kráľovstve vyjadrila k trhu rizikového kapitálu v počiatočnom štádiu a najmä k otázkam, s ktorými sa musia vysporiadať spoločnosti nadväzujúce na výsledky univerzitného sektora, pričom zdôraznila tieto aspekty:
a)
Kým získať nízke sumy grantov a financovania vlastným kapitálom do 500 000 GBP (700 000 EUR) je pre nadväzujúce spoločnosti relatívne jednoduché, zdrojov kapitálu nad 500 000 GBP (700 000 EUR) je pomenej. Hlavným a často jediným zdrojom rizikového vlastného kapitálu v tomto štádiu je rizikový kapitál pre technológie.
b)
Spoločností rizikového kapitálu špecializujúcich sa na túto oblasť je relatívne málo, pričom všetky z nich majú obmedzené zdroje. Nedostatok vlastného kapitálu na tejto úrovni obmedzuje a odďaľuje rast jednotlivých nadväzujúcich spoločností.
c)
Z referenčnej skupiny menej než 1 nadväzujúca spoločnosť z 15 získala kapitál v rozpätí 500 000 GBP (700 000 EUR) až 1 milión GBP (1,4 milióna EUR).
d)
Problémy, s ktorým sa musia vysporiadať spoločnosti nadväzujúce na výsledky univerzít, ktoré sa snažia získať kapitál v rozpätí 1 milión GBP (1,4 milióna EUR) až 2 milióny GBP (2,9 milióna EUR), sú do veľkej miery podobné. Keďže sa nachádzajú v rovnakom štádiu vývoja, spoločnosti, ktoré sa snažia získať menej ako 2 milióny GBP (2,9 milióna EUR), sa budú musieť vysporiadať s rovnakými problémami vzhľadom na nedostatok zdrojov.
e)
Spomedzi oslovených univerzít žiadna nemala investičný kapitál pre nadväzujúce spoločnosti v rozpätí 1 milión GBP (1,4 milióna EUR) až 2 milióny GBP (2,9 milióna EUR). Ak nadväzujúce spoločnosti požadujú vlastný kapitál vo výške presahujúcej 2 milióny GBP (2,9 milióna EUR), majú k dispozícii viac zdrojov kapitálu.
72.
Northern Enterprise Limited (Nelfunding) sa domnieva, že v prípade investícií rizikového kapitálu do 2 miliónov GBP (2,9 milióna EUR) existuje v Spojenom kráľovstve zlyhanie trhu, ktoré má za následok negatívny vplyv na rozvoj MSP.
73.
Stonesfield Capital Limited aktívne investuje v medzere vlastného kapitálu v rozpätí 500 000 GBP (700 000 EUR) až 2 milióny GBP (2,9 milióna EUR), na ktorú je zameraná schéma Podnikových kapitálových fondov, a predložila tieto pripomienky:
a)
Ponuka kapitálu, ktorá je k dispozícii v celom Spojenom kráľovstve pre investície v rozpätí 500 000 GBP (700 000 EUR) až 2 milióny GBP (2,9 milióna EUR), je extrémne obmedzená. Pre malé podniky, ktoré sa snažia získať takéto sumy peňažných prostriedkov, vzniká vážna medzera vlastného kapitálu, ktorá sa skôr rozširuje než uzatvára.
b)
Podľa najnovšej „Správy o investičnej aktivite 2003“, ktorú uverejnilo združenie British Venture Capital Association, došlo v rokoch 2001 a 2003 k 32 % poklesu výšky investícií do podnikov v rannom štádiu.
c)
Výkonnosť fondov ranného štádia sa v rovnakom období tiež značne znížila. Celková dlhodobá ročná návratnosť investorom v prípade fondov ranného štádia predstavovala v roku 2001 14,1 % a znížila sa na 4,7 % v roku 2003.
d)
Ako pokles investícií, tak i zníženie výkonnosti v tomto období viedli k vytlačeniu niekoľkých investorov rizikového kapitálu ranného štádia z trhu.
e)
Táto trhová dynamika sa tiež odráža v priemernej veľkosti investícií do príležitostí ranného štádia. V roku 2001 predstavovala priemerná výška investície asi 1 milión GBP (1,4 milióna EUR). Do roku 2003 sa zvýšila na 1,6 milióna GBP (2,3 milióna EUR).
f)
Tento vývoj odráža skutočnosť, že investori na kapitálovom trhu typicky investujú vyššie sumy peňažných prostriedkov v snahe znížiť riziko, čo prispieva k rozširovaniu medzery vlastného kapitálu do 2 miliónov GBP (2,9 milióna EUR).
g)
Spoločnosti, ktoré požadujú kapitál v rozpätí 1 milión GBP (1,4 milióna EUR) až 2 milióny GBP (2,9 milióna EUR), majú najväčšie problémy so získavaním požadovaných finančných prostriedkov. Je tomu tak preto, lebo 2 milióny GBP (2,9 milióna EUR) nedosahujú minimálnu výšku investície pre väčšinu poskytovateľov rizikového kapitálu.
h)
Suma finančných prostriedkov získaných na investovanie do kapitálových príležitostí ranného štádia sa znížila od roku 2001 do roku 2003 o 73 %. V roku 2001 sa na investície do kapitálových príležitostí ranného štádia získalo 1,4 miliardy GBP (2 miliardy EUR), v porovnaní s 369 miliónmi GBP (517 miliónov EUR) v roku 2003. Iba 1 % z 369 miliónov GBP (517 miliónov EUR) získaných v roku 2003 bolo zameraných na obchody s objemom do 10 miliónov GBP (14 miliónov EUR).
i)
MSP nie sú schopné obhájiť nárast kapitálových požiadaviek nad 2 milióny GBP (2,9 milióna EUR), pretože ich veľkosť a vývojové štádium znamenajú, že nie sú dostatočne zrelé a rozriedenie by bolo pre podnikateľa príliš veľké. Toto zanecháva významnú medzeru vo financovaní, ktorú je potrebné vyplniť, aby tieto MSP mohli rásť na úspešné väčšie podniky. Poskytovanie finančných prostriedkov v rozpätí 500 000 GBP (700 000 EUR) až 2 milióny GBP (2,9 milióna EUR) je nevyhnutné pre mnohé malé podniky, aby mohli prežiť a prosperovať.
74.
Skupina YFM predložila tieto pripomienky:
a)
Podľa najnovších štatistík združenia British Venture Capital Association (BVCA) členovia BVCA v roku 2003 investovali 724 miliónov GBP (1 miliarda EUR) do súm nižších ako 2 milióny GBP (2,9 milióna EUR) do 1 015 spoločností so sídlom v Spojenom kráľovstve.
b)
Ak si odmyslíme investície do 500 000 GBP (700 000 EUR), celkový obraz sa dramaticky zmení. V roku 2000 sa investovalo 482 miliónov GBP (675 miliónov EUR) do súm v rozpätí 500 000 GBP (700 000 EUR) až 2 milióny GBP (2,9 milióna EUR) do 348 prijímajúcich spoločností. Do roku 2003 sa investovaná suma znížila na 286 miliónov GBP (400 miliónov EUR), čo predstavuje 41 % pokles oproti roku 2000, pričom príjemcami bolo 277 spoločností.
c)
Tieto čísla zahŕňajú management buy outs (MBO), management buy ins (MBI), expanzie v neskoršom štádiu, druhotné nákupy a investície s refinancovaním bankových dlhov. Ak si odmyslíme tieto transakcie s cieľom zamerať sa na investície do začínajúcich podnikov a podnikov v rannom štádiu, výška investovaných peňažných prostriedkov a počet prijímajúcich spoločností sa ešte viac znížia.
d)
Financovanie začínajúcich podnikov a podnikov v rannom štádiu bez ohľadu na veľkosť uskutočnených investícií sa znížilo z celkovej sumy 703 miliónov GBP (984 miliónov EUR) v roku 2000 na 263 miliónov GBP (368 miliónov EUR) v roku 2003, čo predstavuje pokles o 63 %.
e)
Vďaka stimulujúcim snahám Európskej Komisie a vlády Spojeného kráľovstva rastie počet a hodnota transakcií na trhu do 500 000 GBP (700 000 EUR).
f)
Na nasledujúcom stupni však prechod finančných spoločností v Spojenom kráľovstve na transakcie čoraz väčších objemov zanecháva medzeru vo financovaní. Obmedzenia strany ponuky sa stávajú vážnym problémom. Spoločnosti, ktoré dostali investície do 500 000 GBP (700 000 EUR) a ktoré pravdepodobne budú potrebovať značné sumy na následné financovanie, nie sú schopné získať tieto finančné prostriedky vzhľadom na medzeru vo financovaní v rozpätí 500 000 GBP (700 000 EUR) až 2 milióny GBP (2,9 milióna EUR).
75.
Spoločnosť Close Venture Management Limited zdôraznila tieto skutočnosti:
a)
Dôkazy svedčia o tom, že medzera vlastného kapitálu, ktorá sa časom rozširuje, teraz pokrýva rozpätie 500 000 GBP (700 000 EUR) až 2 milióny GBP (2,9 milióna EUR). Postupom času a s rastúcou výškou fondov pod ich správou investori rizikového kapitálu opúšťajú segment do 2 miliónov GBP (2,9 milióna EUR).
b)
Sú to prejavy bežného a nezvratného trendu. Ak sú investiční manažéri schopní preukázať úspešnú históriu, získavajú viac finančných prostriedkov, čo im zasa umožňuje realizovať investície väčších objemov. Keďže odvetviu rizikového/súkromného vlastného kapitálu sú inherentné úspory z rozsahu, investiční manažéri spravidla opúšťajú investície menších objemov, akonáhle si toho schopní.
c)
Znamená to, že v Spojenom kráľovstve je len veľmi málo profesionálnych alebo inštitucionálnych investorov, ktorí investujú do segmentu do 2 miliónov GBP (2,9 milióna EUR). V súčasnosti asi 60 % všetkých investícií v rozpätí 500 000 GBP (700 000 EUR) až 2 milióny GBP (2,9 milióna EUR) predstavuje neuspokojený dopyt, pre ktorý nie sú k dispozícii poskytovatelia rizikového kapitálu, na ktorých by sa bolo možné obrátiť.
76.
Snahy Enterprise Corporate Finance Limited získať pre svoje klientské spoločnosti kapitál v rozmedzí od 500 000 GBP (700 000 EUR) až 2 milióny GBP (2,9 milióna EUR) boli neúspešné:
a)
Hlavným dôvodom nie je nedostatok kvality investičných príležitostí ako takých, ale rastúca neochota rizikového kapitálu uskutočňovať malé investície do takýchto podnikov.
b)
Trh sa v priebehu posledných piatich rokov výrazne zhoršil do takej miery, že transakcie, ktoré si vyžadujú menej ako 5 miliónov GBP (7 miliónov EUR), majú veľmi nízku pravdepodobnosť, že dostanú finančné prostriedky, a to bez ohľadu na výkonnosť prijímajúcej spoločnosti.
c)
Problém sa značne zhoršuje pre tie spoločnosti, ktoré sa snažia získať finančné prostriedky v rozpätí 250 000 GBP (357 000 EUR) až 2 milióny GBP (2,9 milióna EUR), a to najmä v dôsledku prohibitívne vysokých nákladov a chýbajúcej náležitej komerčnej schopnosti. Väčšina rizikového financovania je zameraná na významnejšie a zrelé podniky s aktívami a históriou vytvárania ziskov.
77.
Spoločnosť 3i vo svojej pripomienke zdôraznila toto:
a)
V priebehu posledných dvoch až troch rokov prešiel trh rizikového kapitálu významnou transformáciou, keďže návratnosť investícií do spoločností v rannom štádiu a do menších rastových spoločností klesala.
b)
Tento vývoj v kombinácii s celoodvetvovým trendom smerom k investíciám väčších objemov a obozretnejším investičným stratégiám sa prejavil v poklese ponuky investícií smerujúcich do tej časti trhu, ktorá pozostáva z menších spoločností.
3i v súčasnosti odhaduje, že medzera vlastného kapitálu sa zväčšila z rozpätia 500 000 GBP (700 000 EUR) až 1 milión GBP (1,4 milióna EUR) až na 2 milióny GBP (2,9 milióna EUR).
Spoločnosť 3i výrazne znížila svoje vlastné investície do tohto trhového segmentu. Kým v roku 2001 investovala do príležitostí rizikového kapitálu ranného štádia po celej Európe 1,1 miliardy EUR, jej investície do podobných spoločností sa výrazne znížili, pričom v roku 2004 spoločnosť 3i investovala do tohto trhového segmentu len asi 150 miliónov EUR.
78.
Cavendish Asset Management Limited podporuje pripomienky Inštitútu autorizovaných účtovníkov v Anglicku a Walese uvedené v bode 68.
V. PRIPOMIENKY SPOJENÉHO KRÁĽOVSTVA
79.
Pripomienky Spojeného kráľovstva k rozhodnutiu Komisie začať formálny postup podľa článku 88 ods. 2 Zmluvy o ES, ako aj k pripomienkam tretích strán sú zhrnuté v bodoch 80 až 96.
80.
Kým prístup k dlhovému financovaniu sa pre väčšinu podnikov v Spojenom kráľovstve od polovice 90. rokov 20. storočia zlepšil, dôležitá menšina MSP s vysokým rastovým potenciálom má stále problémy prilákať financovanie vlastným kapitálom.
81.
Financovanie vlastným kapitálom je vhodné pre podniky v rannom štádiu vývoja, ktoré ešte nevytvárajú dostatočné toky výnosov na krytie úrokových platieb z dlhov. Je tiež vhodné pre podniky, ktoré vyvíjajú nové technológie, produkty alebo trhy, ktoré ponúkajú potenciál na dosiahnutie podstatných mier rastu, ale zároveň obsahujú značné riziko zlyhania.
82.
Verejná diskusia o prístupe k rastovému kapitálu pre malé podniky, agregované údaje BVCA a akademický výskum poukazujú na medzeru vlastného kapitálu v Spojenom kráľovstve, ktorá sa týka podnikov, ktoré sa snažia získať vlastný kapitál v rozpätí 250 000 GBP (357 000 EUR) až 2 milióny GBP (2,9 milióna EUR).
83.
Medzera vlastného kapitálu sa za posledné roky rozšírila smerom nahor, a to najmä od roku 1999, čiastočne v dôsledku úspechov odvetvia súkromného vlastného kapitálu pri prechode k investíciám väčších objemov. Priemerný objem investícií sa výrazne zvýšil, keďže spoločnosti rizikového kapitálu sa snažia profitovať zo zvýšených úspor z rozsahu.
84.
Medzera vlastného kapitálu pre MSP v rannom štádiu sa v posledných rokoch ešte zvýraznila v dôsledku zmien v typoch investícií, ktoré poskytovatelia rizikového kapitálu na trhu uskutočňujú. Podľa dôkazov sa investície rizikového kapitálu presúvajú smerom k investíciám do podnikov v neskorších štádiách, do management buy outs (MBO) a management buy ins (MBI).
85.
Najnovšie dostupné údaje BVCA za rok 2003 ukazujú, že naďalej sa dôraz kladie na investície do neskorších štádií, a to najmä do veľkých buy-outs. Investície do ranného štádia predstavovali v roku 2003 iba 6,5 % investícií rizikového kapitálu v Spojenom kráľovstve alebo menej ako 0,02 % HDP, na rozdiel od v priemere 0,05 % HDP investovaných do ranného štádia v rokoch 1998 - 2001.
86.
Očakávané využitie novozískaných prostriedkov rizikového kapitálu sa čoraz viac zameriava na investície väčších objemov do etablovaných spoločností. Najnovšie údaje BVCA poukazujú na to, že sa očakáva, že iba 4 % získaných prostriedkov sa použijú na investície do podnikov v rannom štádiu, 3 % na investície na expanziu a 1 % na MBO do 10 miliónov GBP. Očakáva sa, že iba 3 % získaných zdrojov sa použijú na investície do ranného štádia a expanzívnej technológie, v porovnaní s 5 % v roku 2002.
87.
Údaje ďalej poukazujú na to, že z tých investícií, ktoré sa uskutočňujú v rámci medzery vlastného kapitálu v rozpätí 250 000 GBP (357 000 EUR) až 2 milióny GBP (2,9 milióna EUR), iba 1 zo 4 investícií je počiatočná investícia mimo syndikátu. Z asi 1 000 investícií v rozpätí do 2 miliónov GBP (2,9 milióna EUR) v rokoch 2000 - 2002 viac ako 70 % tvorili následné investície.
88.
Keďže poskytovatelia rizikového kapitálu prechádzajú smerom k fondom väčších objemov, je len málo dôkazov o príleve nových tímov uskutočňujúcich investície rizikového kapitálu do spodnej časti trhu. Dôležitosť reputácie v sektore rizikového kapitálu vytvára významnú prekážku vstupu pre potenciálne nové tímy správy fondov do konkurencie na trhu rizikového kapitálu. Tento trend povedie k zhoršeniu nedostatku talentu a skúseností v trhovom segmente medzery vlastného kapitálu, ktorý bude časom čoraz ťažšie odstrániť, keďže sú tu kvalitní manažéri schopní získať viac prostriedkov, a teda aj uskutočňovať investície väčších objemov. Vzhľadom na schopnosti potrebné na úspešnú realizáciu investícií menších objemov a investícií do podnikov v rannom štádiu, zabezpečenie prílevu kvalitných nováčikov je predpokladom dynamického trhu ranného štádia.
89.
Spojené kráľovstvo konštatuje, že všetci respondenti sa v plnej miere zhodujú, že trh rizikového kapitálu vykazuje zlyhanie, ktoré sťažuje MSP s vysokým rastovým potenciálom prístup k finančným prostriedkom. Všetky pripomienky tretích strán podporili názor Spojeného kráľovstva, podľa ktorého na trhu došlo k zmenám a teraz tu existuje kapitálová medzera presahujúca úroveň stanovenú v oznámení.
90.
Spojené kráľovstvo sa snažilo preukázať, že medzera vo financovaní existuje pri investíciách do 2 miliónov GBP (2,9 milióna EUR). Podľa niekoľkých respondentov ide o skromný odhad a medzera v súčasnosti môže dosahovať výšku až 5 miliónov GBP (7 miliónov EUR). Spojené kráľovstvo sa však domnieva, že dôkazy najviac vypovedajú v prospech 2 miliónov GBP (2,9 milióna EUR) ako náležitého číselného údaja pre túto medzeru.
91.
Spojené kráľovstvo zdôrazňuje, že odpovede podnikov pôsobiacich v odvetví rizikového kapitálu v Spojenom kráľovstve sú v súlade so skutočnosťami zistenými v jeho vlastných konzultáciách. Respondenti jednotne uznali existenciu medzery vo financovaní rizikovým kapitálom na úrovni 2 milióny GBP (2,9 milióna EUR) alebo nad ňou. Títo respondenti majú praktické skúsenosti na tomto trhu a uskutočnili výskumy z komerčného hľadiska. Ich skúsenosti podporujú vlastný výskum Spojeného kráľovstva, podľa ktorého fondy pôsobiace v tejto oblasti nie sú schopné prilákať súkromných investorov vzhľadom na vnímanie rizika a nákladov investícií menších objemov. Spojené kráľovstvo si je preto spokojné, že schéma Podnikových kapitálových fondov nevytlačí z tohto trhu existujúcich súkromných poskytovateľov.
92.
Spojené kráľovstvo tiež víta úroveň podpory pre praktický návrh modelu PKF. Spojené kráľovstvo víta pochopenie v radoch respondentov, že navrhovaná štruktúra fondu znamená, že nedôjde k deformácii hospodárskej súťaže, ale že ide o stimul pre transparentné komerčné investičné rozhodnutia. Kľúčovým prvkom je, že navrhované PKF neposkytujú súkromným investorom ochranu pred rizikom poklesu. Tým sa posilňujú stimuly pre súkromných investorov vybrať si dobrý manažment fondu, ktorý bude ich prostriedky investovať najvýhodnejším spôsobom. Ak PKF nebude dosahovať pozitívnu návratnosť, súkromný investor príde o svoje peniaze. Spojené kráľovstvo sa domnieva, že ide o silnejší komerčný stimul, než aký by mohol poskytnúť alternatívny model s nižším podielom verejných investícií, v ktorom by však verejné prostriedky boli vystavené vyššiemu riziku ako súkromné investície a súkromní investori by mali možnosť svoje peniaze zo stratových fondov stiahnuť.
93.
Zohľadnením kľúčových aspektov štruktúry každého z fondov v rámci konkurenčného ponukového procesu sa dosiahne, že Spojené kráľovstvo zaplatí čo najmenej na poplatkoch za manažment fondu a podriadenie. Ponukový proces stanoví určité minimálne požiadavky, ako napr. pari passu rozloženie straty a prioritnú návratnosť verejných prostriedkov, zároveň však poskytne žiadateľom flexibilitu pri špecifikácii alternatívnych podmienok v prípade, ak sú výhodnejšie pre verejný kapitál. Tým sa otvára možnosť, že súkromní investori budú vystavení väčšiemu riziku ako verejní alebo že sa bude požadovať menšia ako predpokladaná výška verejného kapitálu v prípade, ak ponúkajúci je schopný preukázať, že takáto situácia bude atraktívna pre investorov do jeho fondu.
94.
Spojené kráľovstvo ďalej poznamenáva, že odpovede ostatných členských štátov zdôrazňujú potrebu aktualizácie súčasného oznámenia. Trh rizikového kapitálu na celom území Európskej únie sa značne zmenil od uverejnenia oznámenia v roku 2001. Vzhľadom na to Spojené kráľovstvo súhlasí s potrebou niektorých základných zmien v oznámení pri jeho revízii v roku 2006. Tieto zmeny takmer určite pôjdu nad rámec veľkosti tranží a zohľadnia aj iné otázky, ako napr. vyváženie rizika súkromného sektoru ako kompenzáciu za väčšie verejné financovanie a širšie využívanie takých nástrojov ako napr. skupinové výnimky.
95.
Spojené kráľovstvo sa domnieva, že schéma PKF bude dôležitým príspevkom k odstráneniu stále dôležitej prekážky v inováciách a podnikaní, ako aj k dosiahnutiu cieľov stanovených v Lisabone a v Akčnom pláne pre podnikanie. Schéma PKF tiež pomôže splniť odporúčania Kokovej správy, podľa ktorej financovanie MSP v Európe je v súčasnosti v prílišnej miere založené na pôžičkách a ktorá vyzýva k širšiemu využívaniu rizikového kapitálu.
96.
Spojené kráľovstvo konštatuje, že podpora zo strany verejného, súkromného sektora, zo strany iných členských štátov, ako aj osôb pôsobiacich na trhu rizikového kapitálu pozitívne odráža potrebu investičného nástroja typu PKF.
VI. HODNOTENIE OPATRENIA
97.
Komisia preskúmala schému podľa článku 87 Zmluvy o ES a najmä na základe oznámenia Komisie o štátnej pomoci a rizikovom kapitále (9). Výsledky tohto hodnotenia sú zhrnuté v tomto texte.
VI.1. Legálnosť
98.
Oznámením schémy orgány Spojeného kráľovstva splnili svoje povinnosti podľa článku 88 ods. 3 Zmluvy o ES.
VI.2. Existencia štátnej pomoci
99.
Podľa ustanovení oznámenia hodnotenie prítomnosti štátnej pomoci musí zvážiť možnosť, či opatrenie môže priznať pomoc na minimálne troch rôznych úrovniach:
(a)
pomoc investorom,
(b)
pomoc fondu alebo inému nástroju, prostredníctvom ktorého opatrenie pôsobí,
(c)
pomoc spoločnostiam, do ktorých sa investuje.
100.
Na úrovni investorov sa Komisia domnieva, že ide o štátnu pomoc v zmysle článku 87 ods. 1 Zmluvy o ES. Zapojenie štátnych zdrojov preukazuje skutočnosť, že orgány Spojeného kráľovstva poskytnú podnikovým kapitálovým fondom verejný kapitál. Súkromní investori do podnikových kapitálových fondov, ktorými môžu byť podniky v zmysle Zmluvy o ES, môžu mať nárok na vyššiu návratnosť ako verejní investori, a môžu tak byť zvýhodnení. Hoci žiadna osoba alebo organizácia nie je vylúčená z investovania do fondov, obmedzená veľkosť fondov nezaručuje, že budú prijaté všetky potenciálne investície, a Komisia sa preto domnieva, že ide o selektívne opatrenie. Schéma okrem toho vplýva na obchod medzi členskými štátmi, keďže investícia do kapitálu je aktivita, ktorá je predmetom značného obchodu medzi členskými štátmi.
101.
Na úrovni fondov sa Komisia vo všeobecnosti domnieva, že fond je skôr nástrojom na transfer pomoci investorom a/alebo podnikom, do ktorých sa investuje, než samostatným príjemcom pomoci. V určitých prípadoch, najmä pri opatreniach spojených s transfermi v prospech existujúcich fondov s početnými a rozličnými investormi, môže mať fond povahu nezávislého podniku. V rámci súčasnej schémy dôjde k zriadeniu nových podnikových kapitálových fondov, ktoré sa nebudú môcť diverzifikovať na iné aktivity ako aktivity zamýšľané v schéme. Komisia sa preto domnieva, že podnikové kapitálové fondy nebudú samostatnými príjemcami pomoci. Táto zásada je v súlade s rozhodnutiami Komisie o „Viridian Growth Fund“ (10), „Coalfields Enterprise Fund“ (11) a „Community Development Venture Fund“ (12).
102.
Na úrovni spoločností, do ktorých sa investuje, sa Komisia domnieva, že ide o štátnu pomoc v zmysle článku 87 ods. 1 Zmluvy o ES. Ide o zapojenie štátnych zdrojov, keďže investície fondu do prijímajúcich MSP budú zahŕňať verejné financovanie. Opatrenie deformuje hospodársku súťaž tým, že zvýhodňuje prijímajúce MSP, keďže tieto by inak neboli schopné získať financovanie rizikovým kapitálom za rovnakých podmienok a/alebo v rovnakom objeme. Opatrenie je selektívne, keďže je zamerané na špecifické MSP v Spojenom kráľovstve. Opatrenie môže potenciálne vplývať na obchod medzi členskými štátmi, keďže je možné, že cieľové MSP sú alebo budú zapojené do aktivít zahŕňajúcich obchod v rámci Spoločenstva.
103.
Komisia preto konštatuje prítomnosť štátnej pomoci v zmysle článku 87 ods. 1 Zmluvy o ES na úrovni investorov a na úrovni prijímajúcich MSP.
VI.3. Dôkazy zlyhania trhu
104.
V súlade s ustanoveniami oznámenia môže byť Komisia ochotná uznať existenciu zlyhania trhu bez ďalšieho predloženia dôkazov v prípadoch, kedy každá tranža financií pre podnik z opatrení rizikového kapitálu, ktoré sú plne alebo čiastočne financované zo štátnej pomoci, obsahuje najviac 500 000 EUR v oblastiach, ktoré nie sú kvalifikované na pomoc, 750 000 EUR v oblastiach spadajúcich pod článok 87 ods. 3 písm. c), alebo 1 milión EUR v oblastiach spadajúcich pod článok 87 ods. 3 písm. a).
105.
V opatrení navrhovaným Spojeným kráľovstvom sa predpokladajú investície rizikového kapitálu v rozpätí 250 000 GBP (357 000 EUR) až 2 milióny GBP (2,9 milióna EUR) na investičnú tranžu pre MSP v Spojenom kráľovstve.
106.
Podľa „Mapy regionálnej pomoci 2000 - 2006“ pre Spojené kráľovstvo pozostáva Spojené kráľovstvo z regiónov, ktoré sa v súčasnosti klasifikujú ako oblasti kvalifikované na pomoc podľa článku 87 ods. 3 písm. a) Zmluvy o ES, ako oblasti kvalifikované na pomoc podľa článku 87 ods. 3 písm. c) tejto Zmluvy, ako aj oblasti, ktoré nie sú kvalifikované na pomoc (13).
107.
V súlade s ustanoveniami oznámenia Komisia upovedomila Spojené kráľovstvo, že vzhľadom na skutočnosť, že navrhované investície rizikového kapitálu v rámci uvedenej schémy presahujú uvedené prahy predpokladané v oznámení, Spojené kráľovstvo bude musieť predložiť dôkazy o existencii zlyhania trhu.
108.
Argumenty predložené Spojeným kráľovstvom, ako aj postrehy tretích strán, ktoré preukazujú existenciu zlyhania trhu pre investície v rozpätí 250 000 GBP (357 000 EUR) až 2 milióny GBP (2,9 milióna EUR), sú zhrnuté v tomto texte.
109.
Najdôležitejším jediným zdrojom externého financovania pre MSP sú bankové pôžičky, najmä vo forme prečerpania účtu a pôžičiek s pevnou dobou čerpania, ktoré spolu tvoria asi polovicu všetkých externých financií (14). Bankové pôžičky sú najvhodnejšie, ak podniky tvoria dostatočný hotovostný tok na krytie úrokových platieb. Dostupnosť dlhového financovania sa za ostatné desaťročie podstatne zlepšila. Neexistujú dôkazy o podnikoch, ktoré by mali ťažkosti pri posudzovaní bankového financovania. Napriek tomu veritelia neustále majú značnú neistotu pri posudzovaní perspektív jednotlivých podnikov. Často sa spoliehajú na záruky za pôžičky MSP, najmä ak dlžník nemá etablovanú históriu podnikania. Nie všetci vlastníci sú však schopní ponúknuť dostatočné záruky.
110.
Nedokonalosti trhu na trhu dlhového financovania vznikajú v dôsledku asymetrickej informovanosti, pričom veriteľ je iba čiastočne informovaný o perspektívach podniku. Asymetrická informovanosť znamená, že veritelia nie sú schopní kvantifikovať mieru rizika spojeného s konkrétnym MSP. Je pre nich preto zložité posúdiť kvalitu investičných návrhov a ešte ťažšie vymerať úrokovú mieru, ktorá presne odráža mieru prijatého rizika. Banky obyčajne rozhodujú o poskytnutí pôžičky na základe takých kritérií ako napr. úvery v minulosti, správa bankového účtu v minulosti, podnikateľská história (záznamy) žiadateľa a ochota investovať vlastné peňažné prostriedky do podnikania či informácie svedčiace o schopnosti splatiť pôžičku založené na podnikateľskom pláne. Jednotlivec však nemusí byť schopný preukázať podnikateľskú históriu a nemusí mať ani osobný kapitál, ktorý by mohol investovať do podnikania. V dôsledku toho veritelia kladú značný dôraz na ochotu podnikateľa poskytnúť záruku na zabezpečenie pôžičky. Spoliehanie sa veriteľov na záruku síce umožňuje mnohým podnikom zabezpečiť dlhové financovanie, tento prístup k pôžičkám MSP však môže viesť k vzniku ťažkostí pre podnikateľov, ktorým chýbajú vhodné aktíva, ktoré by mohli poskytnúť ako záruku.
111.
Kým dlhové financovanie a financovanie založené na aktívach sú postačujúce na krytie potrieb väčšiny firiem, dôležitá menšina požaduje financovanie vlastným kapitálom. Investori vlastného kapitálu poskytnú kapitál výmenou za obchodné podiely, čo im umožňuje získať podiel na budúcich ziskoch podniku. Táto forma financovania je vhodná pre podniky v rannom štádiu vývoja, ktoré ešte nevytvárajú dostatočné príjmy na krytie úrokových platieb z dlhov, alebo pre podniky, ktoré vyvíjajú nové technológie, produkty alebo trhy, ktoré ponúkajú potenciál na dosiahnutie podstatných mier rastu, ale zároveň obsahujú značné riziko zlyhania.
112.
Financovanie vlastným kapitálom predstavuje iba 8 % všetkých externých zdrojov financovania pre MSP, avšak táto štatistika podceňuje jeho dôležitosť v modernej podnikovej ekonomike. Podniky, ktoré najviac potrebujú financovanie vlastným kapitálom, sú často vysoko inovatívne a majú potenciál vo významnej miere prispieť k rastu produktivity. Financovanie poskytované rizikovým kapitálom sa okrem toho niekedy spája s manažérskou podporou, poradenstvom a inými formami odbornej expertízy.
113.
Kým financovanie vlastným kapitálom je dôležitým nástrojom pre rast jednotlivých podnikov ako aj celej ekonomiky, existuje množstvo dôkazov o tom, že štrukturálne znaky trhu so súkromným vlastným kapitálom spôsobili vznik značnej a rozširujúcej sa „medzery vlastného kapitálu“, s ktorou sa musia vysporiadať podniky, ktoré sa snažia získať skromné sumy rastového kapitálu. Tieto štrukturálne príčiny súvisia ako so stranou ponuky, tak i zo stranou dopytu na trhu.
114.
Informačné problémy zdôrazňované v prípade dlhového trhu platia rovnako na trhu s vlastným kapitálom. Na strane ponuky bežne pôsobia tri problémy, a to asymetrická informovanosť, transakčné náklady a vnímanie rizika a odmeny.
115.
„Asymetrická informovanosť“ znamená, že investorom vlastného kapitálu môžu pri identifikovaní vhodných investičných príležitostí vznikať značné náklady. Tieto informačné problémy sú väčšinou najväčšie v prípade menších, novších firiem, a osobitne inovatívnych podnikov, ktoré sa snažia vyvinúť nové technológie, produkty a trhy. Informačné ťažkosti predstavujú podstatnú prekážku pre investície vlastného kapitálu menších objemov, pretože výška nákladov nie je v pomere k veľkosti investície. V porovnaní s veľkými spoločnosťami kótovanými na verejných burzách je tok informácií o malých, nekótovaných podnikoch, ktoré sa snažia získať investície, oveľa obmedzenejší. Investori musia preto pri hľadaní vhodných príležitostí vynaložiť značné náklady. Okrem toho je často zložité posúdiť perspektívu podniku, najmä ak manažérsky tím, produkt alebo technológia nie sú osvedčené. Predtým, než investori základného kapitálu sú schopní urobiť informované rozhodnutie, musia uskutočniť postup povinnej starostlivosti. Náklady na zhromažďovanie takýchto informácií sa nelíšia v pomere k veľkosti investície a v prípade investícií menších objemov môže ich veľkosť byť prohibitívna v porovnaní s potenciálnou finančnou odmenou z realizácie investície. Investori okrem toho po tom, čo investovali do podniku, musia monitorovať priebežné výsledky investície. Robia tak často prostredníctvom miesta v predstavenstve alebo dozornej rade, tiež môžu prispievať značným časom a snahami k poskytovaniu podpory manažmentu, najmä v prípade, ak manažment podniku je relatívne neskúsený. Toto môže významne prispieť k výkonnosti prijímajúceho podniku, tieto náklady sa však nelíšia v pomere k veľkosti investície.
116.
S investíciami vlastného kapitálu sa spájajú značné fixné náklady, napríklad na rokovania o podmienkach investície a na prijatie potrebných právnych dohôd (transakčné náklady). Podobne ako ostatné fixné náklady aj transakčné náklady hovoria v neprospech investovania v malých sumách.
117.
Investičné rozhodnutia sa riadia vnímaním rizika a pravdepodobnej finančnej návratnosti. Ak investori majú nesprávne očakávania, výsledkom je neoptimálne pridelenie kapitálu.
118.
Prekážky na strane dopytu majú rovnaký význam pri obmedzení toku financovania vlastným kapitálom od investorov do MSP. Výskum zdôraznil niekoľko problémov, ktoré malé podniky odrádzajú od prijímania vlastného kapitálu. Strata kontroly a obmedzenie slobody pri riadení sú obavy, ktoré MSP vyslovujú najčastejšie, avšak náklady na zabezpečenie financovania vlastným kapitálom a nedostatok poznatkov o externých zdrojoch financovania sú tiež bežnými prekážkami. Mnohé z podnikov, ktoré sa aktívne snažia získať investície vlastného kapitálu, tiež obmedzuje chýbajúca „investičná pripravenosť“. MSP často brzdí obmedzené povedomie a pochopenie rozličných foriem dostupného rizikového financovania a prístupu k nemu, ako aj nedostatočne pripravené alebo chabo prezentované podnikateľské plány. Neprimeraná pripravenosť a nedostatočné plánovanie odrádzajú potenciálnych investorov, v neposlednom rade aj vzhľadom na zvýšené náklady na informácie a povinnú starostlivosť.
119.
Medzera vlastného kapitálu vzniká, ak životaschopné podniky nie sú schopné prilákať investície či už od neformálnych investorov alebo od poskytovateľov rizikového kapitálu, ktorí sú základnými zdrojmi financovania vlastným kapitálom pre MSP. Neformálni investori (podnikoví mecenáši a iní neformálni investori) majú prístup iba k obmedzeným finančným zdrojom, a tak vo všeobecnosti investujú relatívne menšie sumy kapitálu. Naopak formálni investori rizikového kapitálu bežne vynakladajú oveľa vyššie náklady na zhodnotenie potenciálnych investícií. Z vyššie uvedených štrukturálnych dôvodov sú tieto náklady často prohibitívne v prípade, ak sa podnik snaží získať iba skromnú sumu financovania vlastným kapitálom.
120.
Medzera vlastného kapitálu preto vplýva na podniky, ktoré sa snažia získať finančné prostriedky, ktorých výška vysoko presahuje finančné prostriedky väčšiny neformálnych investorov, ale zároveň nedosahuje úroveň prijateľnú pre investície poskytovateľov rizikového kapitálu.
121.
Podľa najnovších údajov BVCA (15) rozsiahle fondy MBO v roku 2003 a z dlhodobého hľadiska vykazovali dobrú návratnosť, pričom priemerná návratnosť fondov ranného štádia a technologických fondov v roku 2003 naďalej klesala.
122.
Pokiaľ ide o všeobecnú výkonnosť podľa investičného štádia, fondy zamerané na investície ranného štádia dosahovali v roku 2003 priemernú návratnosť - 18,1 %, v porovnaní s priemernou 3-ročnou návratnosťou - 25,1 % a priemernou 5-ročnou návratnosťou - 12,5 %.
123.
Fondy špecializované na investície do rozvojového štádia zaznamenali v roku 2003 priemernú návratnosť - 3,4 %, v porovnaní s priemernou 3-ročnou návratnosťou - 8, 2 % a priemernou 5-ročnou návratnosťou 2,7 %.
124.
Fondy zamerané na MBO (management buy outs) v danom období dosahovali o poznanie lepšie výsledky. Pre MBO strednej veľkosti predstavovala priemerná návratnosť v roku 2003 12,2 %, v porovnaní s priemernou 3-ročnou návratnosťou 2,9 % a priemernou 5-ročnou návratnosťou 6,7 %. Rozdiely sú ešte markantnejšie, keď sa pozrieme na veľké MBO s priemernou návratnosťou v roku 2003 vo výške 15,3 %, priemernou 3-ročnou návratnosťou 9,1 % a priemernou návratnosťou 13,6 % pre 5-ročné obdobie.
125.
Uvedené údaje zdôrazňujú súčasný model trhu rizikového kapitálu v Spojenom kráľovstve. Poskytovatelia rizikového kapitálu prechádzajú smerom k investíciám väčších objemov, keďže s nimi spojená návratnosť je vyššia, v dôsledku čoho dochádza k rozširovaniu medzery vlastného kapitálu medzi investíciami menšieho objemu, investíciami ranného štádia, expanzívnymi investíciami a investíciami väčšieho objemu do etablovaných spoločností.
126.
Tento trend smerom k investíciám čoraz väčších objemov ešte zdôrazňujú najnovšie číselné údaje odrážajúce investičnú aktivitu v Spojenom kráľovstve (16). Priemerné financovanie vo všetkých štádiách investovania sa z 3,8 milióna GBP (5,3 milióna EUR) v roku 2002 zvýšilo na 4,3 milióna GBP (6 miliónov EUR) v roku 2003. Tento vývoj vysvetľuje skutočnosť, že investície menších objemov v expanzívnom štádiu sa z 1,2 miliardy GBP (1,7 miliardy EUR) v roku 2002 znížili o 57 % na 477 miliónov GBP (670 miliónov EUR) v roku 2003. Priemerná výška investície, ktorú dostala expandujúca spoločnosť, sa znížila z 2 miliónov GBP (2,9 milióna EUR) v roku 2002 na 800 000 GBP (1,1 milióna EUR) v roku 2003.
127.
Z celkových získaných prostriedkov v roku 2003 prevažná väčšina investícií, t. j. 92 % (8,2 miliardy GBP, resp. 11,5 miliardy EUR), smerovala do MBO a MBI, v porovnaní s 87 % v roku 2002. Správa predpokladá, že iba 3 % (290 miliónov GBP, resp. 406 miliónov EUR) investícií pôjdu do spoločností v štádiu expanzie, v porovnaní so 6 % v roku 2002. Na investície ranného štádia pôjdu 4 % celkových získaných prostriedkov v roku 2003 (368 miliónov GBP, resp. 515 miliónov EUR), v porovnaní s 3 % v roku 2002.
128.
V kategórii MBO/MBI sa očakáva, že 58 % investícií bude pridelených do najväčších MBO/MBI (v celkovej hodnote investície viac ako 100 miliónov GBP, resp. 140 miliónov EUR), v porovnaní s 45 % v roku 2002. 20 % investícií bude pridelených do MBO/MBI v rozpätí 50 miliónov GBP (70 miliónov EUR) až 100 miliónov GBP (140 miliónov EUR), v porovnaní so 17 % v roku 2002, a 13 % investícií bude pridelených do MBO/MBI v rozpätí 10 miliónov GBP (14 miliónov EUR) až 50 miliónov GBP (70 miliónov EUR), v porovnaní s 24 % v roku 2002. Rovnako ako v roku 2002 iba 1 % investícií bude pridelené do MBO/MBI do 10 miliónov GBP (14 miliónov EUR).
129.
Ako zníženie investícií, tak i zníženie výkonnosti uvedené vyššie viedli k vytlačeniu investorov rizikového kapitálu ranného štádia z trhu. Tento vývoj ešte zdôrazňuje skutočnosť, že priemerné financovanie (vo všetkých investičných štádiách) sa neustále pohybuje smerom nahor a v roku dosiahlo 4,3 milióna GBP (6 miliónov EUR). Investori na trhu rizikového kapitálu v Spojenom kráľovstve typicky investujú vyššie peňažné sumy s cieľom znížiť riziko, čím prispievajú k rozširovaniu medzery vlastného kapitálu.
130.
Výška prostriedkov získaných na investovanie do príležitostí ranného štádia sa od roku 2001 do roku 2003 znížila o 73 %. V roku 2001 sa na investície do príležitostí rizikového kapitálu ranného štádia získalo 1,4 miliardy GBP (2 miliardy EUR), v porovnaní s 369 miliónmi GBP (517 miliónov EUR) v roku 2003. Iba 1 % z uvedených 369 miliónov GBP (517 miliónov EUR) získaných v roku 2003 smerovalo do investícií menších ako 10 miliónov GBP (14 miliónov EUR).
131.
Komisia vo svojom rozhodnutí začať postup ustanovený v článku 88 ods. 2 Zmluvy o ES v súvislosti s navrhovaným opatrením pomoci uviedla, že vzhľadom na navrhované maximálne výšky investícií navrhované v rámci schémy, ktoré značne prekračujú maximálne výšky investícií predpokladané v oznámení, sú na rozhodnutie o tom, či opatrenie vplýva na podmienky obchodovania v takom rozsahu, ktorý je v rozpore so spoločným záujmom, potrebné potenciálne postrehy zainteresovaných strán.
132.
Všetky pripomienky, ktoré Komisia dostala od tretích strán, boli kladné a zdôrazňovali dôležitosť opatrenia vo všeobecnosti, ako aj náležitosť navrhovaných maximálnych výšok investícií.
133.
Berúc do úvahy informácie predložené v pôvodnom oznámení, pripomienky predložené tretími stranami, ako aj dodatočné informácie poskytnuté Spojeným kráľovstvom v nadväznosti na rozhodnutie Komisie začať postup podľa článku 88 ods. 2 Zmluvy o ES Komisia konštatuje, že Spojené kráľovstvo poskytlo dostatočné dôkazy o existencii medzery vlastného kapitálu pre investície v rozpätí 250 000 GBP (357 000 EUR) až 2 milióny GBP (2,9 milióna EUR) na trhu rizikového kapitálu v Spojenom kráľovstve.
VI.4. Zlučiteľnosť opatrenia - Zhoda s pozitívnymi prvkami v oznámení
134.
PKF sa budú obmedzovať na investície do malých a stredných podnikov v rámci definície Komisie. Túto skutočnosť je potrebné považovať za pozitívnu.
135.
PKF budú musieť investovať kapitál do MSP prostredníctvom nástrojov vlastného kapitálu alebo kvázi vlastného kapitálu. Investície zložené v plnej miere z dlhových nástrojov bez znakov vlastného kapitálu nebudú povolené. Komisia to považuje za pozitívny prvok.
136.
Existuje prepojenie medzi výsledkami investície a odmenou komerčných manažérov zodpovedných za investičné rozhodnutia. Verejné orgány nebudú zapojené do výberu investícií a rozhodovania o PKF, okrem stanovenia obmedzení, ktoré zabezpečia, že investície sa budú obmedzovať na MSP. Investičné rozhodnutia budú prijímať komerční manažéri PKF, ktorí budú mať záujem zabezpečiť fondu maximálnu návratnosť. Správny orgán SMP bude iba schvaľovať PKF, ktorých prevádzkovatelia majú jasnú motiváciu maximalizovať návratnosť. Podmienky, za ktorých budú verejné orgány investovať do PKF, poskytnú súkromným investorom veľmi silné stimuly zabezpečujúce zameranie fondov na zisk a ich úspešnú výkonnosť. Tieto stimuly vznikajú z toho dôvodu, že súkromní investori budú musieť platiť z verejného kapitálu úroky a budú tiež musieť splatiť kapitál ako verejným, tak i súkromným investorom skôr, ako bude môcť dôjsť k rozdeleniu ziskov. V dôsledku toho súkromní investori znášajú aspoň pomernú časť akýchkoľvek strát PKF. PKF alebo ich prevádzkovatelia budú musieť konať v súlade so štandardmi odvetvia (usmernenia združenia British Venture Capital Association - BVCA). Všetky tieto prvky je potrebné hodnotiť pozitívne.
137.
Orgány Spojeného kráľovstva zabezpečia uverejnenie schémy PKF a výziev na predloženie žiadostí po celom území EHP prostredníctvom oznámení v Úradnom vestníku Európskej únie a v relevantnej obchodnej tlači. Žiadne obmedzenia nebudú platiť pokiaľ ide o miesto sídla investora alebo prevádzkovateľa. Táto skutočnosť sa opäť považuje za pozitívny prvok.
138.
Podnikové kapitálové fondy nebudú investovať do citlivých sektorov podľa obmedzení štátnej pomoci, ani do sektorov, na ktoré sa nevzťahuje oznámenie. Sektory s nízkou mierou rizika, vrátane realitných, pozemkových, finančných a investičných spoločností alebo leasingových spoločností finančného typu, nemajú nárok na investície v rámci tejto schémy. Túto skutočnosť je potrebné považovať za pozitívnu.
139.
Všetky investície realizované PKF sa budú uskutočňovať na základe rozsiahlych podnikateľských plánov. Ide o ďalší pozitívny prvok.
140.
Orgány Spojeného kráľovstva sa zaviazali k tomu, že oprávnenosť prijímajúcich MSP získať iné verejne financované granty, pôžičky alebo iné formy investičnej pomoci mimo tohto oznámenia sa zníži o 30 % výšky pomoci, ktorá by bola inak prípustná. Komisia aj to považuje za pozitívny prvok.
VII. ZÁVER
141.
Komisia preto konštatuje, že pomoc poskytovaná v rámci schémy Podnikových kapitálových fondov spĺňa podmienky oznámenia Komisie o štátnej pomoci a rizikovom kapitále. Komisia preto považuje opatrenie za zlučiteľné so spoločným trhom podľa článku 87 ods. 3 písm. c) Zmluvy o ES.
PRIJALA TOTO ROZHODNUTIE:
Článok 1
Štátna pomoc, ktorú Spojené kráľovstvo plánuje zaviesť, je zlučiteľná so spoločným trhom podľa článku 87 ods. 3 písm. c) Zmluvy o ES.
Zavedenie pomoci je preto povolené.
Článok 2
Spojené kráľovstvo predloží výročnú správu o uplatňovaní pomoci.
Článok 3
Toto rozhodnutie je určené Spojenému kráľovstvu.
V Bruseli 3. mája 2005